ข้อมูลสรุป

 บริษัท สยาม ซินเท็ค คอนสตรัคชั่น จำกัด (มหาชน) ประกอบธุรกิจในการให้บริการรับเหมา ก่อสร้าง โดยมีสำนักงานใหญ่ตั้งอยู่เลขที่ 555/7-11 ซอยสุขุมวิท 63 (เอกมัย) ถนนสุขุมวิท แขวง คลองตันเหนือ เขตวัฒนา กรุงเทพมหานคร 10110 โทรศัพท์ 381-6333 โทรสาร 381-6330 ปัจจุบันมีทุนจดทะเบียน 600,000,000 บาทและมีทุนชำระแล้วจำนวน 397,056,950 บาท

ความเป็นมา

บริษัท สยาม ซินเท็ค คอนสตรัคชั่น จำกัด (มหาชน) จดทะเบียนจัดตั้งเป็นบริษัทจำกัด เมื่อวันที่ 22
ธันวาคม 2531 ด้วยทุนจดทะเบียน 1 ล้านบาท เพื่อดำเนินธุรกิจรับเหมาก่อสร้าง
โดยการร่วมทุนระหว่างฝ่ายไทยและสิงคโปร์ ซึ่งถือหุ้นในสัดส่วน ฝ่ายไทย : ฝ่ายสิงคโปร์ เท่ากับ
40 : 60 โดยนายสมศักดิ์ ลีสวัสดิ์ตระกูล ประธานกรรมการบริหารกลุ่มบริษัท เอส เอส พี
เป็นผู้ถือหุ้นฝ่ายไทยและส่วนผู้ถือหุ้นฝ่ายสิงคโปร์ประกอบด้วยกลุ่มบริษัทรับเหมาก่อสร้าง 3 กลุ่ม คือ
“กลุ่มลีสวัสดิ์ตระกูล และกลุ่มบริษัท เอส เอส พี” “กลุ่ม วอฮับ” “กลุ่ม ลีคิมต้า” “กลุ่ม แอล
แอนด์ เอ็ม”

วันที่ 14 ตุลาคม 2535 บริษัทฯได้แปรสภาพจากบริษัทจำกัด เป็นบริษัทมหาชนจำกัด
ทั้งนี้เพื่อวัตถุประสงค์ในการเสนอขายหุ้นต่อประชาชนทั่วไป
และเข้าจดทะเบียนในตลาดหลักทรัพย์แห่งประเทศไทย โดยเปลี่ยนชื่อจาก “บริษัท สยาม ซินเท็ค
คอนสตรัคชั่น จำกัด” เป็น “บริษัท สยาม ซินเท็ค คอนสตรัคชั่น จำกัด (มหาชน)”

วันที่ 12 กุมภาพันธ์ 2536
บริษัทฯได้รับอนุญาตจากคณะกรรมการกำกับหลักทรัพย์และตลาดหลักทรัพย์ให้เสนอขายหุ้นสามัญต่อประชาชนได้
และเมื่อวันที่ 18 มีนาคม 2536
แบบแสดงรายการข้อมูลการเสนอขายหุ้นและร่างหนังสือชี้ชวนเริ่มมีผลบังคับใช้และได้รับอนุมัติจากตลาดหลักทรัพย์แห่งประเทศไทยให้เริ่มทำการซื้อขายบนกระดานหลักทรัพย์ในชื่อ
“SYNTEC” เมื่อวันที่ 8 กรกฎาคม 2536

 

ลักษณะการประกอบธุรกิจ

บริษัท สยาม ซินเท็ค คอนสตรัคชั่น จำกัด (มหาชน)
ให้บริการรับเหมาก่อสร้างในลักษณะการให้บริการตั้งแต่การวางรากฐานจนกระทั่งอาคารเสร็จสมบูรณ์ในลักษณะที่เรียกว่า
One-Stop Shopping และได้พัฒนาความสามารถในการรับเหมาก่อสร้างแบบเบ็ดเสร็จ หรือ
Project Turnkey ขึ้นโดยยังคงความสามารถที่จะรับงานทั้งงานด้านโครงสร้าง (Structural)
งานติดตั้งระบบไฟฟ้า ระบบเครื่องจักรกล (Electrical and Mechanical)
ระบบอัตโนมัติในตัวอาคาร (Building Automation) และอื่นๆ

การผลิต

ปัจจุบันบริษัทฯ ได้ประสบปัญหาภาวะเศรษฐกิจเช่นเดียวกับอุตสาหกรรมอื่น ๆ หรืออาจมากกว่า
ทำให้บริษัทฯ ไม่สามารถดำเนินการผลิตเต็มกำลัง บริษัทฯ
มีโครงการที่กำลังดำเนินการอยู่จำนวนทั้งสิ้น 8 โครงการ คิดเป็นมูลค่ารวมประมาณ 6,470.09
ล้านบาท

กระบวนการผลิต

ขั้นตอนระหว่างดำเนินงาน

เมื่อบริษัทรับงานแล้วจะเป็นหน้าที่และความรับผิดชอบของฝ่ายต่าง ๆ ที่จะดำเนินการดังนี้

1. แบ่งงาน โดยดูประเภทของงานและส่งต่อให้ฝ่ายที่เกี่ยวข้องรับผิดชอบในแต่ละส่วน

2. แต่งตั้งผู้จัดการโครงการซึ่งมีหน้าที่รับผิดชอบในด้านการจัดองค์การ
และบุคลากรสำหรับโครงการการวางแผนงาน
และควบคุมงานเพื่อให้บรรลุวัตถุประสงค์ทางด้านความก้าวหน้าของงานและงบประมาณ

3. วางแผนรายละเอียดโครงการ โดย

ก. ผู้จัดการโครงการ

- จัดทำแผนงานโดยละเอียดกำหนดระยะเวลาเริ่มและเสร็จสำหรับงานแต่ละขั้นตอน

- จัดทำแผนกำลังคนโดยประมาณจำนวนคนงานและช่างฝีมือสำหรับงานแต่ละประเภท

- จัดทำแผนเครื่องจักรกลที่จะใช้ในงานก่อสร้างแต่ละช่วงเวลา

- จัดสร้างสำนักงานชั่วคราว และสาธารณูปโภคต่าง ๆ

ข. ฝ่ายประมูลและควบคุม

- จัดทำงบประมาณโดยละเอียดโดยการร่วมปรึกษากับฝ่ายผู้จัดการโครงการและฝ่ายการค้า

- จัดเตรียมระบบการควบคุมค่าใช้จ่ายของโครงการ รวมทั้งปริมาณการใช้วัสดุ

- จัดทำแผนการเงินของโครงการ

ค. ฝ่ายการค้า

- จัดเตรียมวัสดุและผู้รับเหมาช่วงสำหรับโครงการ

4. การดำเนินงานก่อสร้าง

5. การรายงานและบันทึก

6. การติดตามและตรวจสอบ

7. การตรวจเช็คความเรียบร้อยครั้งสุดท้ายก่อนส่งมอบงาน

การตลาด

 

 1. ดำเนินงานโดยเน้นถึงคุณภาพ การบริการ มีความรับผิดชอบต่อผลงานสูงและการส่งมอบงานตรงตามกำหนดเวลา

 2. การให้บริการรับเหมาก่อสร้างแบบครบวงจร (One Stop Shopping) ได้แก่ การให้บริการตั้งแต่งานวางฐานราก จนกระทั่งอาคารเสร็จสมบูรณ์ ทำให้ลูกค้าสามารถประหยัดต้นทุนและเวลาอย่างมีประสิทธิภาพ

 3. บริษัทได้สร้างชื่อเสียงในผลงานต่าง ๆ ที่ผ่านมาในอดีต ทำให้ลูกค้าให้ความไว้วางใจในการว่าจ้างในครั้งต่อ ๆ ไป รวมทั้งแนะนำต่อไปยังลูกค้าอื่น ๆ ด้วย

 

 

 นโยบายการตั้งราคา

 ในการเสนอราคาต่อลูกค้ารายใดรายหนึ่ง ฝ่ายบริหารของบริษัทจะมีการประชุมและปรึกษาร่วมกัน เพื่อพิจารณาถึงต้นทุนวัสดุอุปกรณ์ที่ใช้ในการก่อสร้าง และค่าแรงงาน โดยมีนโยบายกำหนดอัตรากำไรขั้นต้นไว้ในระดับ 10 - 15%

 การจำหน่ายและช่องทางการจำหน่าย

 บริษัทมีช่องทางในการจำหน่าย โดยการคัดเลือกโครงการที่น่าสนใจ และประกวดราคา โดยแผนกประมาณราคา อีกทั้งการประกวดราคาในบางครั้งจะได้รับการแนะนำจากฝ่ายบริหาร ลูกค้าที่เชื่อถือในผลงานของบริษัทแนะนำมา รวมทั้งคำแนะนำจากบริษัทอื่น ๆ ที่เกี่ยวข้องอีกด้วย

โครงการดำเนินงานในอนาคต

ปัจจุบันแผนฟื้นฟูกิจการของบริษัทฯ ได้รับความเห็นชอบจากที่ประชุมเจ้าหนี้แล้วเมื่อวันที่ 12
กุมภาพันธ์ 2543 และอยู่ในระหว่างรอคำสั่งศาลว่าจะรับรองแผนฟื้นฟูดังกล่าวหรือไม่
ซึ่งเมื่อศาลมีคำสั่งรับรองแผนแล้วบริษัทฯ จะต้องปฏิบัติให้เป็นไปตามที่แผนกำหนด
โดยมีสาระสำคัญที่เกี่ยวเนื่องด้วยการดำเนินธุรกิจในอนาคต ดังนี้

1)  การปรับโครงสร้างสินทรัพย์

  สยาม ซินเท็ค มีแผนที่จะขายเงินลงทุนในบริษัทย่อย และบริษัทในเครือ
  และจะทำการจำหน่ายสินทรัพย์รอง ซึ่งรวมถึงสินค้าคงเหลือที่มีการหมุนเวียนต่ำ เครื่องมือ
  เครื่องจักรที่ไม่ได้ใช้และพื้นที่สำนักงานให้เช่าที่ยังคงว่างอยู่

2)  โครงการเกษียณอายุก่อนครบกำหนด (Early Retirement Program : ERP)

  เว้นแต่ในการประกอบการที่ต้องใช้ความเชี่ยวชาญเฉพาะด้าน
  และต้องใช้อุปกรณ์และเครื่องมือเฉพาะทาง หรืองานที่เกี่ยวกับการซ่อมแซมและบำรุงรักษาต่างๆ
  ดังนั้นเพื่อให้เป็นการลดค่าใช้จ่ายในระยะยาว สยาม ซินเท็ค
  จะสำรองเงินจากกระแสเงินสดเพื่อเป็นค่าใช้จ่ายสำหรับพนักงานในช่วงระยะเวลาที่ดำเนินการตามโครงการ
  ERP

3)  โครงการในอนาคต

  เนื่องจากความซบเซาทางเศรษฐกิจ และความไม่แน่นอนในภาคธุรกิจเอกชน สยาม ซินเท็ค
  มีแผนที่จะเน้นการรับเหมาก่อสร้างโครงการของภาครัฐบาลและรัฐวิสาหกิจ
  เพื่อหลีกเลี่ยงปัญหาการเรียกเก็บเงินจากเจ้าของโครงการ

ภาวะอุตสาหกรรมและการแข่งขัน

อุตสาหกรรมงานก่อสร้างภาคเอกชน

มีปัญหาต่อเนื่องมาจากปีก่อน ในส่วนของสภาพคล่องทางการเงิน ด้านการก่อสร้างที่อยู่อาศัย
ยังอยู่ในสภาวะล้นตลาด ที่อยู่อาศัยที่สร้างเสร็จแต่ไม่มีผู้เข้าอยู่ มีปริมาณมากทั้งที่เป็นคอนโดมิเนียม
ทาวน์เฮาส์ และตึกแถว และในส่วนของอาคารพาณิชย์ต่าง ๆ และอุตสาหกรรม
ปัจจุบันได้ลดจำนวนการ่อสร้างลงไปมาก เนื่องจากอาคารสำนักงานต่าง ๆ ในกรุงเทพฯ
มีพื้นที่ว่างเป็นจำนวนมาก และยังมีอาคารที่หยุดการก่อสร้างไว้อีกจำนวนหนึ่ง

อุตสาหกรรมงานก่อสร้างภาครัฐบาล

แผนพัฒนาเศรษฐกิจและสังคมแห่งชาติ ฉบับที่ 8 (ปี 2540-2544) ได้จัดสรรงบประมาณ
เพื่อการลงทุนก่อสร้างของภาครัฐไว้ใน 4 สาขาสำคัญ ได้แก่ คมนาคมขนส่ง พลังงาน สื่อสาร
และสาธารณูปโภคและสาธารณูปการอื่น เป็นมูลค่ารวม 1.94 ล้านล้านบาท
ซึ่งเพิ่มขึ้นจากแผนพัฒนาฯฉบับที่ 7 ถึงร้อยละ 47.6
อันเป็นปัจจัยสำคัญที่มีส่วนผลักดันให้อุตสาหกรรมการก่อสร้างในภาครัฐมีบทบาทมากขึ้น

ภาวะการแข่งขัน

  ธุรกิจรับเหมาก่อสร้างเป็นธุรกิจที่มีการแข่งขันสูง โดยเฉพาะงานก่อสร้างประเภทที่ไม่ซับซ้อน
  หรือไม่ต้องอาศัยเทคโนโลยีชั้นสูงและเงินทุนมาก การเข้ามาทำธุรกิจทำได้ไม่ยาก

  จำนวนธุรกิจรับเหมาก่อสร้างในประเทศปัจจุบันมีมากกว่า 30,000 ราย
  นับตั้งแต่บริษัทรับเหมาก่อสร้างขนาดเล็ก
  ประเภทบ้านพักอาศัยหรืออาคารพาณิชย์ซึ่งใช้เทคนิคการก่อสร้างขั้นพื้นฐาน
  จนกระทั่งถึงการก่อสร้างอาคารสูงประเภทต่าง ๆ เช่น โรงแรม อาคารชุด อาคารสำนักงาน
  การก่อสร้างระบบสาธารณูปโภคขนาดเล็ก เช่น ถนน สะพาน ประปา ฯลฯ จนถึงขนาดใหญ่ เช่น
  เขื่อน ท่อส่งก๊าซ โรงไฟฟ้า ฯลฯ ซึ่งต้องใช้ความชำนาญเป็นพิเศษ

  สถานภาพการแข่งขันของบริษัท

  ปัจจุบันบริษัทประสบปัญหาสภาพคล่องและอยู่ในระหว่างดำเนินการปรับโครงสร้างหนี้
  ทำให้บริษัทไม่อยู่ในฐานะที่จะแข่งขันประมูลงานใหม่กับคู่แข่งได้
  ทั้งนี้บริษัทกำลังอยู่ในช่วงเตรียมความพร้อมเพื่อจะเข้าร่วมประมูลงานในระยะเวลาอันใกล้นี้

สถานภาพการแข่งขันของบริษัทย่อย

  บริษัทย่อยของบมจ.สยาม ซินเท็ค คอนสตรัคชั่น
  ทั้งในและต่างประเทศต่างประสบปัญหาสภาพคล่องทางการเงินเช่นกัน
  โดยเฉพาะบริษัทย่อยที่ตั้งขึ้นในประเทศไทยนั้นมีวัตถุประสงค์เพื่อสนับสนุนการดำเนินงานของ
  สยาม ซินเท็ค หลายบริษัทที่ผึ่งพาการประมูลงานของ สยาม ซินเท็ค
  ต้องประสบปัญหาถึงขั้นหยุดการดำเนินงานชั่วคราว
  แต่อย่างไรก็ตามบริษัทย่อยเหล่านี้ก็จะต้องปรับกลยุทธ์และขีดความสามารถในการแข่งขันของตนเองเพิ่มมากขึ้น
  โดยจะต้องสามารถหางานได้เอง

ทุนและการถือหุ้น

ณ วันที่ 30 มิถุนายน 2543 บริษัทฯ มีทุนจดทะเบียน 600 ล้านบาท เรียกชำระแล้ว 397.06
ล้านบาท แบ่งเป็นหุ้นสามัญ 60,000,000 หุ้น มูลค่าหุ้นละ 10 บาท

  ทั้งนี้แผนฟื้นฟูกิจการที่บริษัทนำเสนอต่อศาลและเจ้าหนี้ของบริษัท
  ซึ่งได้รับการรับรองจากที่ประชุมเจ้าหนี้ไปเมื่อวันที่ 12 กุมภาพันธ์ 2543 ศกนี้
  แต่อยู่ในระหว่างรอคำสั่งศาล
  ได้ระบุไว้ว่าเจ้าหนี้ผู้ถือหุ้นกู้แปลงสภาพดังกล่าวจะถูกแปลงสภาพเป็นหนี้ระยะยาว
  โดยมีวิธีการดังนี้

  กรณีที่ศาลมีคำสั่งรับรองแผนฟื้นฟูดังกล่าวแล้ว ผลกระทบที่มีต่อกำไรต่อหุ้น ราคาหุ้น
  และอำนาจในการควบคุม อาจต้องพิจารณาถึงปัจจัยที่ระบุไว้ในแผนฟื้นฟูกิจการของบริษัท
  โดยย่อดังนี้

การลดทุน เพิ่มทุน และการปรับโครงสร้างทุน

1)  ภายใน 30 วันนับจากวันที่ศาลมีคำสั่งเห็นชอบด้วยแผน สยาม ซินเท็ค
    จะดำเนินการลดทุนในส่วนของหุ้นสามัญที่จดทะเบียนแต่ยังมิได้เรียกชำระจำนวน 20,294,805
    หุ้น ลงทั้งจำนวน และลดจำนวนหุ้นสามัญที่ออกและเรียกชำระแล้วในอัตราส่วน 100 ต่อ 1
    หรือจากเดิมจำนวน 39,705,695 หุ้น เหลือจำนวน 397,057 หุ้น

2)  ภายใน 60 วันนับแต่วันที่ศาลมีคำสั่งอันเป็นที่สุด สยาม ซินเท็ค จะเพิ่มทุนจดทะเบียนเป็น 400
    ล้านบาท โดยออกหุ้นสามัญเพิ่มทุนจำนวน 39,602,943 หุ้น มูลค่าหุ้นละ 10 บาท

ผู้ลงทุนใหม่

  บริษัท ริชชี่ เวนเจอร์ส โฮลดิ้งส์ จำกัด ซึ่งเป็นบริษัทร่วมทุนท้องถิ่น
  มีความมั่นคงทางการเงินและมีประสบการในด้านการลงทุนในธุรกิจอสังหาริมทรัพย์
  จะเข้าลงทุนซื้อหุ้นใหม่จำนวน 30 ล้านหุ้น ในราคาหุ้นละ 10 บาท หรือคิดเป็นเงิน 300
  ล้านบาท

ผู้บริหาร

ภายใต้คำสั่งฟื้นฟูกิจการของศาลล้มละลายกลาง ปัจจุบันบริษัทจึงอยู่ภายใต้การกำกับของบริษัท สยาม
ซินเทค แพลนเนอร์ จำกัด (ผู้ทำแผน) และ ณ วันที่ 30 มิถุนายน 2543
บริษัทมีจำนวนผู้บริหารและพนักงานจำนวน 291 คน

สินทรัพย์ของบริษัทและบริษัทย่อย

ณ วันที่ 30 มิถุนายน 2543 บริษัท สยาม ซินเท็ค คอนสตรัคชั่น จำกัด (มหาชน)
และบริษัทย่อยมีรายละเอียดสินทรัพย์ปรากฏดังนี้

ที่ดิน อาคาร และเครื่องจักร

ที่ดินและอาคาร

ชื่อ สถานที่ตั้ง ปีที่ได้มา ขนาด ประเภท มูลค่าตามบัญชี

(ตารางเมตร) (ล้านบาท)

1. เอส เอส พี ซอยสุขุมวิท 63 มิ.ย. 38 4,018.49 อาคารชุด 117.05

ทาวเวอร์ (เอกมัย) กรุงเทพฯ สำนักงาน

มูลค่าสินทรัพย์สุทธิ

(1) มูลค่าสินทรัพย์สุทธิตามบัญชี ณ วันที่ 30 มิถุนายน 2543 ปรากฏดังนี้

บมจ. สยาม ซินเท็ค คอนสตรัคชั่น ( 8,042.7 ) ล้านบาท

บมจ. สยาม ซินเท็ค คอนสตรัคชั่น และบริษัทย่อย ( 8,042.7 ) ล้านบาท

(2) มูลค่าสินทรัพย์สุทธิตามบัญชี หัก หนี้สินที่อาจเกิดขึ้น ณ วันที่ 30 มิถุนายน 2543 ปรากฎดังนี้

บมจ. สยาม ซินเท็ค คอนสตรัคชั่น ( 9,464.4 ) ล้านบาท

บมจ. สยาม ซินเท็ค คอนสตรัคชั่น และบริษัทย่อย ( 9,866.8 ) ล้านบาท

ปัจจัยความเสี่ยง

(1) ด้านลูกหนี้ ในสถานการณ์วิกฤตการณ์ด้านการเงินส่งผลกระทบอย่างร้ายแรงเป็นลูกโซ่
ลูกหนี้ไม่สามารถชำระเงินค่าก่อสร้างได้

(2) ด้านวัสดุก่อสร้าง ความผันผวนของราคาและปริมาณของวัสดุก่อสร้าง
เป็นปัจจัยหลักที่มีผลกระทบต่อต้นทุนและระยะเวลาในการก่อสร้าง

(3) ด้านบุคลากร ทั้งในระดับวิศวกรผู้ควบคุมงาน และระดับแรงงานมีฝีมือ
ปัญหาการขาดแคลนบุคลากรเหล่านี้ทำให้ต้นทุนการก่อสร้างต้องเพิ่มสูงขึ้น

(4) ด้านกฎระเบียบของราชการทั้งที่เนื่องจากความล่าช้า
และที่ปรับเปลี่ยนไม่ทันกับสถานการณ์ล้วนเป็นอุปสรรคต่อการดำเนินงานและเป็นการเพิ่มต้นทุนแก่ผู้รับเหมาก่อสร้าง

(5) ด้านนโยบายการเงิน
มาตรการจำกัดสินเชื่อเฉพาะด้านในการแก้ไขปัญหาความไร้เสถียรภาพทางเศรษฐกิจทำให้ธุรกิจการก่อสร้างเป็นธุรกิจที่ได้รับผลกระทบจากการดำเนินนโยบายการเงินมากกว่าธุรกิจอื่น
ๆ

(6) ภาวะเศรษฐกิจ เมื่อเศรษฐกิจตกต่ำการลงทุนต่าง ๆ จะอยู่ในภาวะที่ชะลอตัว
ส่งผลให้อุตสาหกรรมก่อสร้างถูกกระทบกระเทือนตามไปด้วย
ซึ่งจะส่งผลให้เกิดการชะงักงันทางเศรษฐกิจขึ้นได้
และจะเป็นผลให้เกิดภาวะซบเซาแก่อุตสาหกรรมก่อสร้าง

ความคืบหน้าในการปรับโครงสร้างหนี้

  จนถึงปัจจุบันบริษัทได้เสนอแผนฟื้นฟูกิจการเพื่อให้เจ้าหนี้และศาลได้พิจารณา
  และที่ประชุมเจ้าหนี้ได้มีมติรับรองแผนในวันที่ 12 กุมภาพันธ์ 2544
  โดยเจ้าหนี้ที่ลงมติรับรองแผนคิดเป็นมูลหนี้ร้อยละ 80.0 ของเจ้าหนี้ที่มีสิทธิและมาออกเสียง
  และอยู่ระหว่างศาลล้มละลายกลางมีคำสั่งให้เข้าฟังการพิจารณา
  ก่อนที่จะนำแผนดังกล่าวไปปฏิบัติต่อไป

  ด้านผลกระทบที่อาจมีต่อการดำเนินงานของบริษัทในอนาคตนั้น
  หากแผนได้ผ่านการพิจารณารับรองจากศาล บริษัทจะดำเนินการลดทุนจดทะเบียนลงเหลือ
  3,970,570 บาท หรือ 397,057 หุ้น และจะดำเนินการเพิ่มทุนใหม่เป็น 400,000,000 บาท
  หรือ 40,000,000 หุ้น

  กรณีที่แผนไม่ได้รับการรับรองจากศาลล้มละลายกลาง
  คาดว่าบริษัทจะต้องตกอยู่ในสถานะล้มละลาย
  อันเนื่องจากไม่สามารถชำระดอกเบี้ยและเงินต้นคืนแก่เจ้าหนี้ทั้งหลาย

  เหตุแห่งการเพิกถอน

  บริษัทมีผลประกอบการขาดทุนต่อเนื่องเป็นระยะเวลา 3 งวดบัญชี และมีส่วนของผู้ถือหุ้นเป็นลบ
  จนเหตุแห่งการเพิกถอนบริษัทออกจากตลาดหลักทรัพย์
  ซึ่งการปรับปรุงโครงสร้างหนี้ครั้งนี้ได้คำนึงถึงการแก้เหตุแห่งการเพิกถอนบริษัทออกจากตลาดหลักทรัพย์เป็นประเด็นแรกๆ
  ของแผนฟื้นฟูกิจการ
  ซึ่งโดยรายละเอียดของแผนนั้นหลังจากแผนได้รับการรับรองจากเจ้าหนี้และศาลแล้วบริษัทจะมีส่วนของผู้ถือหุ้นเป็นบวกที่ประมาณ
  315 ล้านบาทและมีกำไรสุทธิประมาณ 7,312 ล้านบาท ในสิ้นรอบบัญชีปี 2544
  จากการเพิ่มทุนและลดหนี้ลง ซึ่งประมาณการโดยผู้ทำแผนคือ บริษัท สยาม ซินเทค แพลนเนอร์
  จำกัด

(7) ความเสี่ยงในการเรียกเก็บเงินจากลูกหนี้ของบริษัทและบริษัทย่อย

  ในการเก็บหนี้โครงการเก่าทางบริษัทได้ทำการเร่งรัดการเก็บหนี้ให้มากที่สุด
  ซึ่งรวมทั้งการใช้มาตราการทางกฎหมาย

  โครงการที่อยู่ระหว่างการก่อสร้างในปัจจุบัน
  ส่วนใหญ่แล้วทางบริษัทสามารถเก็บเงินจากเจ้าของโครงการได้ยกเว้นโครงการ SSM
  ซึ่งประสบปัญหาการก่อสร้างโครงการเนื่องจากขาดเงินทุน

(8) ความเสี่ยงที่อาจมีต่อการดำเนินงานต่อเนื่องของบริษัทในเครือ

  จากการที่บริษัทประสบปัญหาสภาพคล่องจนเป็นเหตุให้ต้องเข้าสู่ขบวนการปรับปรุงโครงสร้างหนี้ในปัจจุบันนี้
  อาจส่งผลกระทบต่อการดำเนินงานต่อบริษัทในเครือทั้งในและต่างประเทศได้ ดังนี้

1)  กรณีที่แผนการปรับปรุงโครงสร้างหนี้ระบุให้บริษัทต้องขายเงินลงทุนหรือทรัพย์สินที่ไม่ก่อให้เกิดรายได้
    จะทำให้ความช่วยเหลือทุกด้านจากบริษัทยุติลง

2)  ภาระเงินกู้ยืมและเงินทดลองแก่กิจการที่เกี่ยวข้องตามที่ปรากฏในงบการเงินจำนวน 81.5
    ล้านบาท จะต้องมีการติดตามทวงถามและเร่งรัดให้กำหนดชำระเร็วขึ้น

3)  ภาระค้ำประกันต่างๆ ที่มีต่อกัน
    บริษัทยังต้องคงภาระเหล่านั้นไว้และอาจมีการเรียกชำระเร็วขึ้น
    หรืออาจต้องนำภาระเหล่านั้นไปปรับปรุงโครงสร้างหนี้ของบริษัท
    ซึ่งจะต้องติดตามรายละเอียดในแผนการปรับปรุงโครงสร้างหนี้ที่จะจัดทำขึ้นโดยละเอียดจากผู้ทำแผนต่อไป

4)  กรณีที่บริษัทในเครือมีความต้องการเพิ่มทุนเพื่อขยายกิจการหรือเพิ่มสภาพคล่องนั้น
    จะทำให้สัดส่วนการถือหุ้นของบริษัทในบริษัทในเครือลดลงเนื่องจากบริษัทไม่มีความสามารถที่จะติดตามและใช้สิทธิการเพิ่มทุนได้

5)  ด้านความช่วยเหลือจัดหางานระหว่างกันนั้น
    จะลดน้อยลงจากสาเหตุของการขาดสภาพคล่องของบริษัทและบริษัทในเครือเอง
    จึงคาดว่าความช่วยเหลือดังกล่าวจะลดลงด้วย

6)  การดำเนินงานของบริษัทในเครือจะต้องพึ่งพาความสามารถในการดำเนินงานของแต่ละบริษัทมากขึ้น
    ส่วนการดำเนินงานของบริษัทในลักษณะครบวงจรก็จะเป็นเรื่องที่ทำได้ลำบากมากขึ้นเนื่องจากมีบริษัทในเครือหลายบริษัทที่อาจหยุดหรือถึงขั้นต้องปิดกิจการไป
    เนื่องจากไม่สามารถแก้ปัญหาสภาพคล่องได้

(9) ความเสี่ยงในเรื่องอัตราแลกเปลี่ยนเงินตราต่างประเทศ

ตามที่ปรากฏในงบการเงิน ณ 30 มิถุนายน 2543 ซึ่งเป็นงบสิ้นงวดบัญชีของบริษัทนั้น
บริษัทมีเงินกู้เป็นสกุลเงินตราต่างประเทศจำนวนเงินต้น 114 ล้านดอลลาร์ และ 22
ล้านเหรียญริงกิต พร้อมกับหุ้นกู้แปลงสภาพอีกจำนวน 40 ล้านดอลลาร์
ซึ่งไม่มีการป้องกันความเสี่ยงจากความผันผวนของอัตราแลกเปลี่ยน
รวมถึงเงินลงทุนระยะยาวในบริษัทย่อยและบริษัทในเครือในต่างประเทศอีกส่วนหนึ่ง
บริษัทจึงมีความเสี่ยงในเรื่องอัตราแลกเปลี่ยนเป็นเงินตราต่างประเทศเป็นอย่างมาก

ปัจจัยอื่น ๆ ที่อาจมีผลกระทบต่อการตัดสินใจลงทุน

ข้อพิพาททางกฎหมาย

  ในปัจจุบันบริษัทมีข้อพิพาททางกฎหมายที่มีทุนทรัพย์สูงกว่า 50 ล้านบาท จำนวน 6
  รายคิดเป็นทุนทรัพย์ประมาณ 1,406 ล้านบาท
  โดยเป็นคดีฟ้องร้องเรียกค่าเสียหายจากการผิดสัญญาก่อสร้างถึง 4ราย คิดเป็นทุนทรัพย์
  1,202.75 ล้านบาท ซึ่งยังไม่มีความแน่นอนในทุนทรัพย์ดังกล่าว

  ความเห็นของทนายความประจำบริษัท

บริษัทและบริษัทย่อยได้รับเหมาก่อสร้างจากผู้ว่าจ้างเป็นผลให้ผู้ว่าจ้างไม่สามารถชำระเงินค่างวดงานตามสัญญาให้แก่บริษัทฯได้
การก่อสร้างจึงชะงักตามไปด้วยและในที่สุดบริษัทฯ
และบริษัทย่อยก็ได้บอกเลิกสัญญาจ้างเหมาก่อสร้างกับผู้ว่าจ้าง
และได้ดำเนินคดีแพ่งเรียกร้องค่างานที่ได้ทำไปแล้วและค่าเสียหาย
ซึ่งแต่ละคดียังอยู่ในระหว่างการพิจารณาในศาล และแนวโน้มของผลแห่งคดี
เมื่อศาลได้มีคำพิพากษาให้บริษัท หรือบริษัทย่อยชนะคดีแล้ว
ย่อมสามารถบังคับคดีเอาแก่ทรัพย์สินของลูกหนี้ได้

ส่วนที่บริษัทฯ ได้ถูกฟ้องเป็นคดีล้มละลายนั้น
สืบเนื่องมาจากสัญญาเช่าซื้อซึ่งคดีได้มีการพิจารณาคดีเสร็จสิ้นแล้ว
และศาลได้มีคำพิพากษายกฟ้องคดีโจทก์ไปแล้ว และโจทก์ไม่ได้อุทธรณ์คดีถึงที่สุด

ความเห็นของผู้บริหาร

สืบเนื่องจากภาวะเศรษฐกิจของประเทศ ตกต่ำลง เมื่อปลายปี 2540
เป็นเหตุให้สถาบันการเงินทุกประเภท ระงับการให้สินเชื่อในธุรกิจอสังหาริมทรัพย์
การก่อสร้างในโครงการต่าง ๆ ต้องหยุดกิจการลง เป็นผลให้บริษัท
และบริษัทในเครือไม่ได้รับชำระค่าจ้างตามสัญญาว่าจ้าง บริษัท
และบริษัทในเครือจึงได้บอกเลิกสัญญาว่าจ้าง กับผู้ว่าจ้าง
และได้มอบหมายให้ทนายความฟ้องร้องดำเนินคดีกับผู้ว่าจ้างแล้ว ขณะนี้
คดีอยู่ระหว่างพิจารณาของศาล

ผลจากการที่บริษัท ไม่ได้รับชำระค่าจ้าง จึงทำให้บริษัท ไม่สามารถชำระค่าสินค้า
และค่าจ้างให้แก่บริษัทซึ่งขายสินค้า และรับเหมางานช่วงต่อจากบริษัทได้
จึงถูกบริษัทเหล่านั้นฟ้องร้องดำเนินคดีด้วยเช่นกัน

ขณะนี้ บริษัทได้นำเสนอแผนฟื้นฟูกิจการต่อศาลและเจ้าหนี้ทั้งหลาย
พร้อมทั้งได้รับการรับรองจากที่ประชุมเจ้าหนี้เมื่อวันที่ 12 กุมภาพันธ์ 2544 แล้ว
และเจ้าหนี้ของบริษัทได้ยื่นขอรับชำระหนี้มาจำนวน 520 ราย เป็นจำนวนทั้งสิ้น 17,067 ล้านบาท
หนี้จำนวนนี้ยังอยู่ระหว่างการพิจารณาของศาลซึ่งคาดว่าจะเสร็จสิ้นในระยะเวลาไม่นาน

คำอธิบายและการวิเคราะห์ของฝ่ายจัดการ

การดำเนินงานและฐานะการเงินที่ผ่านมา

เนื่องจากผลพวงภาวะตกต่ำทางเศรษฐกิจโดยเฉพาะภาคอุตสาหกรรมก่อสร้างและปัญหาสภาพคล่องทางการเงินที่ยังคงมีอยู่
บริษัท และบริษัทย่อยมีผลการดำเนินงานขาดทุนสุทธิ 1,903.97 ล้านบาท ซึ่งมีสาเหตุที่สำคัญคือ
จากการที่ขาดทุนจากการดำเนินงานขั้นต้นอันเนื่องจากรายได้จากการขายและให้บริการลดลงจาก
1,510.81 ล้านบาท เป็น 948.23 ล้านบาท คิดเป็นอัตราร้อยละ 62.8 ในขณะที่บริษัท
ประสบภาระต้นทุนก่อสร้างที่เพิ่มขึ้นมาก จนทำให้อัตรากำไรขั้นต้นกลายเป็นขาดทุน
และการรับรู้ผลขาดทุนจากอัตราแลกเปลี่ยน ส่วนแบ่งขาดทุนจากเงินลงทุนในกิจการที่เกี่ยวข้องกัน
ขาดทุนที่ยังไม่เกิดจากการด้อยค่าของเงินลงทุน และดอกเบี้ยจ่าย รวม 1,110.16 ล้านบาท
ทำให้บริษัทมีผลขาดทุนสุทธิต่อหุ้น 47.95 บาท ลดลง 46.60 บาทต่อหุ้น

ฐานะทางการเงิน

ดังปรากฏในงบการเงิน บริษัท และมีบริษัทย่อยมียอดสินทรัพย์รวมลดลงจาก 2,689.93 ล้านบาท
เป็น 1,033.72 ล้านบาท ลดลงจำนวน 1,656.21 ล้านบาท การลดลงดังกล่าวมีสาเหตุสำคัญดังนี้
เกิดจากการที่ได้ตั้งสำรองหนี้สงสัยจะสูญและสำรองขาดทุนจากการด้อยค่าของเงินลงทุนดังได้กล่าวไว้ข้างต้น
สำหรับส่วนที่เหลือเป็นการจำหน่ายสินทรัพย์และเงินลงทุนบางส่วน การเร่งระบายสินค้า
และการเร่งรัดจัดเก็บหนี้ เพื่อเป็นการบรรเทาปัญหาสภาพคล่องของบริษัทฯ และบริษัทย่อย
หนี้สินโดยรวมมียอดเพิ่มขึ้น เกิดจากยอดดอกเบี้ยค้างจ่ายที่เพิ่มขึ้น
เนื่องจากบริษัทฯและบริษัทย่อยยังคงบันทึกดอกเบี้ยจ่ายในอัตราดอกเบี้ยปกติ

บริษัท และบริษัทย่อย มียอดหนี้สินหมุนเวียนสูงกว่าสินทรัพย์หมุนเวียนจำนวน 8,377.39 ล้านบาท
และมียอดขาดทุนเกินทุน 8,042.68 ล้านบาท
อันเนื่องจากปัญหาสภาพคล่องและผลกระทบต่อเนื่องจากวิกฤตการณ์ทางเศรษฐกิจ
อย่างไรก็ตามแผนฟื้นฟูกิจการของบริษัทได้รับการรับรองจากที่ประชุมเจ้าหนี้แล้ว
และอยู่ระหว่างรอคำสั่งจากศาลล้มละลายกลางเท่านั้น
บริษัทก็จะสามารถแก้ปัญหาสภาพคล่องเนื่องจากจะมีเงินเพิ่มทุนใหม่เข้ามา
การลดหนี้และทุนเดิมของกิจการก็จะทำให้บริษัทมีส่วนของผู้ถือหุ้นเป็นบวก
ซึ่งก็จะทำให้บริษัทสามารถกลับเข้าสู่การดำเนินงานปกติได้อีกครั้งหนึ่ง

  ปัญหาสภาพคล่อง

สภาพคล่องของบริษัท และบริษัทย่อยนั้น มีสภาพคล่องที่ลดลงทุกปีและมีค่าต่ำกว่าหนึ่ง
ซึ่งหมายถึงทรัพย์สินหมุนเวียนมีค่าน้อยกว่าหนี้สินหมุนเวียน
ซึ่งมีความเสี่ยงเป็นอย่างมากในกรณีที่ต้องชำระหนี้ระยะสั้น อีกทั้งในสภาพที่เป็นจริงนั้นบริษัท
และบริษัทย่อยโดยรวมประสบปัญหาและได้หยุดการชำระหนี้เงินกู้และดอกเบี้ยต่อเจ้าหนี้มาเป็นระยะเวลาหนึ่งแล้ว
จึงจะเห็นได้ว่าบริษัทและบริษัทย่อยประสบปัญหาการขาดสภาพคล่องในการดำเนินงานอย่างมาก

  การมีหนี้สินเกินมูลค่าทรัพย์สิน

งบการเงินงวด 30 มิถุนายน 2543 ปรากฏยอดหนี้สินตามงบรวมเมื่อสิ้นงวดบัญชีจำนวน 9,076.40
ล้านบาท และมีทรัพย์สินจำนวน 1,033.72 ล้านบาท ซึ่งคิดเป็นร้อยละ 11.39 ของหนี้สินเท่านั้น
ซึ่งบริษัทมีแนวทางในการแก้ปัญหาหนี้สินจำนวนมากโดยได้นำเสนอแผนฟื้นฟูกิจการต่อเจ้าหนี้และศาลล้มละลายกลาง
และได้รับการรับรองจากที่ประชุมเจ้าหนี้เมื่อวันที่ 12 กุมภาพันธ์ 2544 ที่ผ่านมา
ปัจจุบันอยู่ระหว่างรอคำสั่งศาลเพื่อที่จะได้ดำเนินการให้เป็นไปตามแผนดังกล่าว
ซึ่งจากแผนฟื้นฟูกิจการนั้นเจ้าหนี้ยินยอมลดหนี้ในส่วนดอกเบี้ย ค่าธรรมเนียม ค่าปรับและอื่นๆ
ลงร้อยละ 100 และลดหนี้ส่วนเงินต้นลงประมาณร้อยละ 94 ของจำนวนหนี้ทั้งหมด
ซึ่งจะทำให้บริษัทคงเหลือภาระหนี้น้อยมาก

ประสิทธิภาพในการดำเนินงาน

ปัญหาสภาพคล่องและภาระหนี้สินของบริษัทได้ส่งผลถึงความสามารถในการดำเนินงานของบริษัทเป็นอย่างมาก
ซึ่งจะเห็นได้จากอัตราส่วนแสดงประสิทธิภาพในการดำเนินงานในเอกสารแนบ 14
ซึ่งจะเห็นได้ว่าอัตราผลตอบแทนจากสินทรัพย์และสินทรัพย์ถาวรนั้นมีค่าลดลงและมีค่าเป็นลบ
อีกทั้งยังมีความสามารถในการใช้ทรัพย์สินลดลงตลอดระยะเวลาสามปีล่าสุด
นั่นย่อมแสดงให้เห็นถึงความสามารถในการบริหารทรัพย์เพื่อก่อให้เกิดรายได้เป็นไปอย่างไม่มีประสิทธิภาพ
ทั้งนี้สาเหตุใหญ่เนื่องมาจากปัญหาเศรษฐกิจที่ตกต่ำและการปรับปรุงโครงสร้างหนี้ที่ยังไม่แล้วเสร็จ
ทำให้บริษัทไม่มีงานก่อสร้างใหม่เข้ามา การใช้ทรัพย์สินที่มีอยู่จึงไม่เต็มประสิทธิภาพ
ส่งผลให้รายได้ไม่เป็นไปตามเป้าหมาย
ท้ายสุดจึงส่งผลให้บริษัทมีภาระหนี้สินที่สูงกว่าทรัพย์สินดังในหัวข้อก่อนหน้านั้น

  คุณภาพสินทรัพย์

บริษัทได้มีการจัดคุณภาพลูกหนี้พบว่าบริษัทมีลูกหนี้ค้างชำระเกินกว่า 12 เดือน เป็นจำนวนกว่าร้อยละ
90 ของลูกหนี้การค้าทั้งหมด โดยในจำนวนลูกหนี้การค้าเหล่านี้ได้มีการดำเนินคดีไปแล้วบางส่วน
แต่คดียังไม่เป็นที่สิ้นสุด ซึ่งบริษัทมีนโยบายการตั้งสำรองหนี้สูญในส่วนของลูกหนี้ที่ค้างชำระเกิน 12
เดือน เต็มจำนวนหรือร้อยละ 100 และได้พิจารณาตั้งสำรองในส่วนของลูกหนี้ค้างชำระระหว่าง 3
-12 เดือน
โดยพิจารณาความพอเพียงถือตามการประเมินจากหนี้ที่ค้างเกินกำหนดชำระของลูกหนี้แต่ละรายเป็นเกณฑ์

ด้านนโยบายการตั้งสำรองหรือค่าเผื่อหนี้สงสัยสูญของเงินลงทุนนั้น
กรณีเป็นหลักทรัพย์เผื่อขายจะแสดงตามมูลค่ายุติธรรมเช่น
หลักทรัพย์ในความต้องการของตลาดจะคำนวณจากราคาปิด ณ วันสิ้นสุดวันทำการ
หรือเงินลงทุนในตราสารทุนที่ไม่อยู่ในความต้องการของตลาดจะบันทึกในราคาทุน เป็นต้น
และบันทึกขาดทุนจากการด้อยค่าของหลักทรัพย์ในงบกำไรขาดทุน

แนวโน้มในอนาคต

ในอนาคตอันใกล้หลังจากที่บริษัท ได้ผ่านกระบวนการปรับปรุงโครงสร้างหนี้แล้ว
บริษัทจะอยู่ในสถานะที่พร้อมที่จะแข่งขันกับบริษัทอื่นๆ ในอุตสาหกรรมเดียวกัน
และสามารถแก้ไขเหตุแห่งการถูกเพิกถอนออกจากตลาดหลักทรัพย์ได้